הר כולצון

הר כולצון (בערבית: جبل كولصون, בתרגום: הר הנמלטים) הוא הר במזרח הרי בנימין הנמצא מדרום לעדי עד, מצפון־מערב לכפר אל-מוע'ייר, מדרום־מזרח לעמק שילה. פסגתו מתנשאת לגובה של 841 מטרים מעל פני הים. על ההר נמצאת ח'רבת כולצון, אתר ארכאולוגי בו נמצאו ממצאים מתקופות ההתנחלות, מתקופת הבית השני, ממרד בר כוכבא, מהתקופה הרומית ומהתקופה הביזנטית.איתן קליין ובועז זיסו, "ח'רבת כולצון - אתר בדרום-מזרח השומרון משלהי ימי הבית השני ועד מרד בר-כוכבא", מחקרי יהודה ושומרון יט, 2010, עמ' 95–112.

במורדות המערביים של ההר ישנו ריכוז אורני הסלע המזרחי ביותר בארץ ישראל. בין ההר לבין הגבעה עליה שוכנת עדי עד זורם נחל הילה, מיובליו של נחל שילה.

על ההר הוקם המאחז גבעת אור נחמן. בקצה הצפון־מערבי של ההר נמצאת חוות שומרי העמק.

מההר נשקף נוף בקעת הירדן ואזור בנימין. דרומה יותר מוסתר הנוף על ידי הרי בנימין הגבוהים, שפסגתם בהר בעל חצור, וצפונה יותר נחסם הנוף על ידי ההרים הממשיכים את הרכס עליו נמצא הר כולצון – והם הר קידה וג'בל עין עינא. ההר חולש מלמעלה על יישובי גוש שילה.

 היסטוריה 
בעשור השני של המאה ה-21 ניסתה הרשות הפלסטינית להקים כפר על ההר, במסגרת יוזמה רחבת היקף של חברת "טאבו" הלאומנית־פלסטינית, אשר החלה לסלול כבישים בגבעה המערבית שלו על מנת ליישם מטרה זו. הכפר נועד לכלול מאות יחידות דיור שיחלשו על גוש שילה, וישתרעו עד לקרבת היישוב עמיחי. יישובי גוש שילה נאבקו ביוזמה, וזו לא יצאה לפועל. במקומה הוקמה ב-2018 חוות שומרי העמק בקרבת עמיחי, בקצה הצפוני של הרכס, וב-2023 הוקמה גבעת אור נחמן, במקום הכפר המתוכנן.

המאחז והחווה חוו לאורך שנות קיומן פינויים רבים מצד כוחות הביטחון הישראליים, והתנכלויות חוזרות ונשנות לצד טרור שבוצע כלפיהם על ידי תושבי הכפרים הערביים בסביבה, כמו תורמוס עיא ואל-מוע'ייר, שאף כלל ירי מקלעים. למרות זאת, בשנת 2025 התגוררו בחוות שומרי העמק שש משפחות לצד צעירים נוספים, כאשר שלוש משפחות נוספות תכננו להצטרף אליה.

 גלריה 

 ראו גם 

 ח'רבת כולצון
 הרי בנימין

 הערות שוליים 

קטגוריה:ההר המרכזי
קטגוריה:השומרון: הרים
קטגוריה:גוש שילה
קטגוריה:נקודות תצפית בשומרון